## La Conselleria d’Emergències i Interior impulsa la inspecció tècnica periòdica de cadafals i graderies en el seu projecte de nou reglament de bous al carrer

*** Se sotmet a audiència ciutadana el nou marc regulador de festejos taurins tradicionals perquè les persones i entitats interessades facen aportacions**

La Conselleria d’Emergències i Interior ha incorporat en el seu projecte de nou reglament de bous al carrer la implantació d’inspeccions tècniques periòdiques per als cadafals i graderies que s’instal·len en estos festejos taurins tradicionals.

Així figura en el projecte de decret pel qual actualitza el marc normatiu que regirà en este tipus d’espectacles i que es pot consultar des d’este dilluns en el [portal de participació ciutadana de la Generalitat](https://gvaparticipa.gva.es/legislation/processes/590/allegations?locale=val), una vegada iniciat el tràmit d’audiència ciutadana. Les persones i entitats interessades tindran de termini fins al pròxim 11 d’agost per a fer les seues aportacions.

El document establix que les plataformes denominades com cadafals i les graderies hauran de disposar d’un expedient tècnic oficial amb informació relativa a aspectes com el disseny i càlcul d’estructures, l’especificació d’aforament, els recorreguts d’evacuació, les operacions necessàries per a assegurar el muntatge correcte o les labors de manteniment i informes d’inspecció.

També incorpora els intervals d’inspecció que seran requerides en estos elements, amb la previsió d’un període transitori d’adequació, la informació que contindrà la placa d’identificació, les matèries que han d’inspeccionar-se, la qualificació dels defectes o els mètodes d’inspecció recomanats.

L’objectiu de les noves mesures previstes en el projecte de reglament és reforçar el control i la seguretat tant de plataformes destinades al públic participant com de les graderies des de les quals es presencien estos espectacles taurins.

Així mateix, també regula l’actualització de mitjans sanitaris o les condicions dels corrals. Respecte a este últim assumpte, s’especifica tota una sèrie de condicions necessàries per a assegurar el repòs i benestar dels animals, com tindre les dimensions adequades, disposar de presa d’aigua o estar en zones cobertes i a l’ombra o amb elements de protecció davant de la insolació.

Igualment, el nou marc reglamentari aborda, entre altres aspectes, la suspensió de festejos davant fenòmens meteorològics adversos com pluges o episodis de calor extrema.

D’altra banda, en l’apartat de les prohibicions, es regulen expressament supòsits com el de no permetre a les persones participants l’ús de telèfons mòbils o aparells de gravació audiovisual quan impliquen un risc o perill per a elles mateixes o per a tercers o la utilització de calçat inadequat que dificulte el desplaçament.

Fecha: 28/07/2025